Na temelju članka 15. Statuta Hrvatske komore socijalnih radnika („Narodne novine“ broj 99/21), Skupština Hrvatske komore socijalnih radnika, na svojoj sjednici održanoj dana 23. kolovoza 2021. godine, donosi:

P R A V I L N I K
O FINANCIJSKO-MATERIJALNOM POSLOVANJU 
HRVATSKE KOMORE SOCIJALNIH RADNIKA
Pravilnik o financijsko-materijalnom poslovanju Hrvatske komore socijalnih radnika (u daljnjem tekstu: Pravilnik) sastoji se od računovodstvenih politika, načela i posebnih dogovora koje je usvojila Skupština, a kojim se uređuju sva pitanja vezana uz upravljanje financijskim poslovanjem, imovinom organizacije, obavljanje platnog prometa i blagajničkog poslovanja, obrada, knjiženje i arhiviranje poslovne dokumentacije te odgovornosti i ovlaštenja pojedinih članova i/ili zaposlenika glede raspolaganja financijskom i nefinancijskom imovinom organizacije. Ovim pravilnikom također se utvrđuju i vrsta i učestalost sastavljanja i prezentiranja pojedinih financijskih planova i izvještaja, nadzor nad poslovanjem te druga pitanja vezana uz uredno i organizirano vođenje financijskog poslovanja, te objektivno prikazivanje imovinskog i financijskog stanja, kao i rezultata poslovanja organizacije.

I. TEMELJNE ODREDBE

Članak 1.

(1) Hrvatska komora socijalnih radnika (u daljnjem tekstu: HKSR) osnovana je u skladu sa Zakonom o djelatnosti socijalnog rada (NN 16/19), te je sukladno tome dužna voditi poslovne knjige i sastavljati financijska izviješća prema propisima kojima se uređuje način vođenja računovodstva neprofitnih organizacija.
(2) Slijedom toga HKSR će voditi svoje poslovne knjige i sastavljati financijska izvješća poštujući odredbe Zakona o financijskom poslovanju i računovodstvu neprofitnih organizacija (NN 121/14), Pravilnika o neprofitnom računovodstvu i računskom planu (NN 1/15), Pravilnika o izvještavanju u neprofitnom računovodstvu i registru neprofitnih organizacija (NN 31/15, 67/17 i 115/18) te Pravilnika o sustavu financijskog upravljanja i kontrola te izradi i izvršavanju financijskih planova neprofitnih organizacija (NN 119/15).
Članak 2.

Za sve slučajeve koji nisu navedeni u ovom Pravilniku primjenjuju se zakoni i pravilnici Republike Hrvatske.

II. SUSTAV FINANCIJSKOG POSLOVANJA

Članak 3.

(1) Financijsko poslovanje HKSR temeljiti će se na načelu dobrog financijskog upravljanja, financijske samostalnosti, namjenskog i racionalnog raspolaganja imovinom, kontrola te načelu javnosti i transparentnosti.  Sredstva će se koristiti namjenski, etično, ekonomično, djelotvorno i učinkovito u ostvarivanju ciljeva određenih Statutom HKSR. 

(2) Predsjednik HKSR obvezan je za svaku poslovnu godinu provesti samoprocjenu učinkovitosti i djelotovornosti funkcioniranja sustava financijskog upravljanja i kontrola. Samoprocjenu provodi popunjavanjem Upitnika o funkcioniranju sustava financijskog upravljanja i kontrola (u daljnjem tekstu: Upitnik) koji je sastavni dio Pravilnika o sustavu financijskog upravljanja i kontrola te izradi i izvršavanju financijskih planova neprofitnih organizacija. Cilj popunjavanja Upitnika tj. provođenja samoprocjene rada sustava je potvrda da se sredstva HKSR koriste zakonito, namjenski i svrhovito te da sustav financijskog upravljanja i kontrola funkcionira učinkovito i djelotvorno.

(3) Predsjednik HKSR dužan je nakon popunjavanja Upitnika izvijestiti Skupštinu HKSR o provedenoj samoprocjeni što članovi Skupštine primaju na znanje na prvoj sljedećoj sjednici. 
(4) Ukoliko HKSR u godini za koju se provodi samoprocjena ostvari prihode u iznosu 3.000.000,00 kn ili višem, predsjednik HKSR sastavlja akcijski plan za poboljšanje sustava financijskog upravljanja i kontrola ako na sva pitanja iz Upitnika nije dan potvrdan odgovor.

(5) Akcijski plan sadrži pitanja na koja je dan negativan ili djelomično potvrdan odgovor, aktivnosti koje je potrebno poduzeti za poboljšanje sustava financijskog upravljanja i kontrola, a koje će dovesti do otklanjanja manjkavosti koje su utjecale na davanje negativnog ili djelomično potvrdnog odgovora te podatke o osobama odgovornim za poduzimanje aktivnosti.

(6) Samoprocjena iz st. 2 ovog članka, odnosno popunjavanje Upitnika i izrada akcijskog plana iz  st. 4 ovog članka, za poslovnu godinu provode se najkasnije u roku od 30 dana od roka predviđenog za podnošenje godišnjih financijskih izvještaja za tu poslovnu godinu.

(7) Upitnik i akcijski plan ostaju u glavnom uredu HKSR  te ih se čuva najmanje 7 godina od završetka godine na koju se Upitnik odnosi.

Članak 4.
(1) Načelo javnosti i transparentnosti odnosi se na obvezu osiguranja javnosti u područjima primjene Zakona o financijskom poslovanju i računovodstvu neprofitnih organizacija koja se odnose na financijsko izvještavanje.

(2) Godišnji financijski izvještaj HKSR temeljem Zakona biti će javno objavljen putem Registra neprofitnih organizacija. Godišnji programski i financijski izvještaj biti će dostupan svim zainteresiranim na uvid u uredu HKSR i putem mrežnih stranica HKSR.
(3) HKSR  će do 30. lipnja tekuće godine objaviti na svojim mrežnim stranicama revizorsko izvješće o obavljenoj reviziji godišnjih financijskih izvještaja, odnosno o uvidu u financijske izvještaje za prethodnu godinu, ukoliko temeljem Zakona o financijskom poslovanju i računovodstvu neprofitnih organizacija bude obveznik izrade istih.

Izrada i izvršavanje financijskih planova

Čanak 5.
(1) HKSR će izrađivati godišnji program rada i financijski plan za njegovu provedbu.

(2) Prijedlog financijskog plana HKSR za sljedeću godinu pripremaju zakonodavni predstavnik i Upravni odbor te ga dostavljaju Skupštini najkasnije do 30. studenog  tekuće godine za sljedeću godinu.
(3) Financijski plan će donijeti najviše tijelo HKSR najkasnije do 31. prosinca tekuće godine za sljedeću godinu.

(4) Izmjene i dopune financijskog plana provodit će se tijekom godine po postupku za donošenje financijskog plana.

(5) Zakonski zastupnik tj. predsjednik HKSR odgovoran je za zakonito i pravilno izvršavanje financijskog plana.

Članak 6.
(1) Financijski plan obvezno će se sastojati od: 


- Plana prihoda i rashoda,

- Plana zaduživanja i otplata,

- Obrazloženja financijskog plana.
(2) Plan prihoda i rashoda priprema se i donosi najmanje na razini skupine iz računskog plana za neprofitne ogranizacije.

(3) Prihodi i rashodi u planu prihoda i rashoda planirat će se u skladu s računovodstvenim načelom nastanka događaja.

(4) U financijskom planu HKSR biti će vidljiv planirani rezultat poslovanja za koji se očekuje da će ga HKSR ostvariti na dan 31. prosinca godine koja prethodi godini za koju se donosi financijski plan. Rezultat poslovanja sastojat će se od prenesenog manjka, odnosno viška iz prethodnih godina i očekivanog manjka, odnosno viška za godinu koja prethodi godini za koju se donosi financijski plan.

(5) Preneseni manjkovi, odnosno viškovi iz prethodnih godina ne moraju biti nužno pokriveni, odnosno iskorišteni (utrošeni) u godini za koju se sastavlja financijski plan.

(6) Obrazloženje financijskog plana sastojat će se od:


- obrazloženja skupina prihoda i rashoda te

- obrazloženja programa, aktivnosti i projekata koji se planiraju provoditi u godini za  

  koju se donosi financijski plan.

(7) Obrazloženje skupina prihoda i rashoda sadržavati će parametre koji su se koristili kod izračuna potrebnih sredstava za svaku od skupina prihoda i rashoda.

(8) Obrazloženje programa, aktivnosti i projekata sadržavati će poveznicu sa programom rada i potrebnim sredstvima za njihovu provedbu.

(9) Plan zaduživanja i otplata sadržavat će minimalno sadržaj propisan Pravilnikom o sustavu financijskog upravljanja i kontrola te izradi i izvršavanju financijskih planova neprofitnih organizacija.
Članak 7.
(1) Preraspodjelom sredstava na stavkama financijskog plana mijenjaju se iznosi na stavkama rashoda usvojenog financijskog plana, na način da se određene stavke rashoda smanjuju, a druge povećavaju u istom iznosu.

(2) Preraspodjela sa stavke rashoda financijskog plana koja se smanjuje može se izvršiti do postotka kojeg odredi Skupština, a koji će biti definiran u Odluci o usklađivanju pravila i procedura s Pravilnikom o sustavu financijskog upravljanja i kontrola te izradi i izvršavanju financijskih planova neprofitnih organizacija
(3) Preraspodjelu u skladu s odredbama ovoga članka izvršava zakonski zastupnik.
Članak 8.
(1) Izmjene i dopune financijskog plana provodit će se tijekom godine po postupku za donošenje financijskog plana.

(2) Izmjene i dopune financijskog plana obvezno će se provoditi u slučaju značajnih odstupanja nastalih prihoda i rashoda u odnosu na planirane, a posebice u slučaju nastanka novih obveza za čije podmirenje sredstva nisu osigurana, odnosno smanjenja prihoda uz čije je ostvarenje vezano podmirenje već nastalih obveza.

(3) Izmjene i dopune financijskog plana nije potrebno provoditi za manje planirane ili neplanirane obveze za rashode koji se financiraju iz osiguranih sredstava.

(4) HKSR će u Odluci o usklađivanju pravila i procedura s Pravilnikom o sustavu financijskog upravljanja i kontrola te izradi i izvršavanju financijskih planova neprofitnih organizacija utvrditi što se smatra značajnim odstupanjem u smislu odredaba ovog članka. 
Članak 9.
(1) Zakonski zastupnik HKSR odgovoran je za zakonito i pravilno izvršavanje financijskog  plana.
(2) Financijski plan izvršavat će se u skladu s raspoloživim financijskim sredstvima i dospjelim  obvezama.
(3) Financijska sredstva koriste se prema namjenama i u visini utvrđenoj financijskim planom.

Članak 10.
(1) Svaki rashod i izdatak iz financijskog plana mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

(2) Predsjednik HKSR ili Tajnik odobravaju plaćanje potpisom ili drugom oznakom na vjerodostojnoj knjigovodstvenoj ispravi. 
(3) Nove obveze koje imaju financijski učinak mogu se preuzimati isključivo ako su predviđene financijskim planom, odnosno ako su sredstva za njihovo podmirenje osigurana.

(4) Predsjednik HKSR može preuzimati višegodišnje ugovorne obveze koje imaju financijski učinak do visine utvđene Odlukom o usklađivanju pravila i procedura s Pravilnikom o sustavu financijskog upravljanja i kontrola te izradi i izvršavanju financijskih planova neprofitnih organizacija.
Članak 11.
(1) HKSR se može dugoročno i kratkoročno zaduživati.

(2) Upravni odbor ima slobodu odlučivanja o uzimanju jednokratnog kratkoročnog zajma za pokrivanje obveza koje su u skladu sa Statutom i programom rada HKSR

(3) Upravni odbor ima slobodu odlučivanja o davanju jednokratnog kratkoročnog zajma ukoliko davanje takvog zajma ne ugrožava poslovanje organizacije te je za isti potpisana valjana dokumentacija.

(4) Visina iznosa do kojeg HKSR može uzimati ili davati jednokratne kratkoročne zajmove utvrđuje se Odlukom o usklađivanju pravila i procedura s Pravilnikom o sustavu financijskog upravljanja i kontrola te izradi i izvršavanju financijskih planova neprofitnih organizacija.
(5) Ugovor o dugoročnom zaduživanju sklapa zakonski zastupnik, odnosno osoba koju on za to ovlasti temeljem posebnog akta, a do visine utvrđene godišnjim financijskim planom neprofitne organizacije kojeg donosi Skupština HKSR.
Članak 12.
Odluku o korištenju raspoloživih novčanih sredstava za ulaganje u vrijednosne papire i druge oblike financijske imovine donosi Upravni odbor HKSR. Odluka se odnosi na iznos, vrstu ulaganja, rok ulaganja i sl., a mora poštivati načela sigurnosti, likvidnosti i isplativosti ulaganja.
Financijsko izvještavanje
Članak 13.

HKSR će sastavljati financijske izvještaje sukladno Zakonu o financijskom poslovanju i računovodstvu neprofitnih organizacija i Pravilniku o izvještavanju u neprofitnom računovodstvu i registru neprofitnih organizacija.
Članak 14.

Ukoliko HKSR ostvari sredstva iz javnih izvora, uključujući i sredstva državnog proračuna i proračuna jedinica lokalne i područne (regionalne) samouprave dostavljat će nadležnom tijelu državne uprave, jedinici lokalne i područne (regionalne) samouprave, odnosno drugom nadležnom tijelu javne vlasti izvještaj o potrošnji proračunskih sredstava. Za sastavljanje i dostavu ovog izvješća biti će odgovoran Predsjednik HKSR. 
Članak 15.

Ovlasti za potpisivanje financijskih izvještaja imaju Predsjednik i Zamjenik predsjednika HKSR. 
U slučaju spriječenosti i/ili odsutnosti Predsjednika i Zamjenika predsjednika HKSR (iznimno u posebnim okolnostima poput bolovanja, korištenja godišnjeg odmora i sl.), Predsjednik HKSR obvezan je donijeti pisanu odluku kojom za potpisivanje financijskog izvještaja ovlašćuje člana Upravnog odbora.

III. RAČUNOVODSTVO

Članak 16.

(1) Predsjednik HKSR odgovoran je za ustroj, zakonito poslovanje i vođenje računovodstvenih poslova.

(2) HKSR može vođenje računovodstvenih poslova povjeriti ovlaštenom knjigovdstvenom servisu. Odluku o izboru i ugovor s knjigovodstvenim servisom donosi Upravni odbor, a  potpisuje Predsjednik HKSR.

(3) HKSR može osnovati i vlastitu računovodstvenu službu, a temeljem odluke Upravnog odbora.

(4) Zakonodavni predstavnik može ovlastiti i zadužiti osobu koja koordinira rad s knjigovodstvenim servisom, predaje ispravnu, vjerodostojnu poslovnu dokumentaciju na knjiženje te usklađuje i kontrolira podatke u financijskom knjigovodstvu i u izvještajima.

(5) Zakonodavni predstavnik i Tajnik HKSR vrše nadzor nad vođenjem poslovnih knjiga i osiguravaju da se knjiženja temelje na vjerodostojnim, istinitim, urednim i prethodno kontroliranim knjigovodstvenim ispravama.  Ovlašteni su za usmeno ili pismeno davanje uputstava odgovornim osobama o vrsti i načinu popunjavanja knjigovodstvenih isprava, o evidentiranju pojedinih vrsta poslovnih događaja, kolanju knjigovodstvenih isprava te su odgovorni za kontrolu proknjižene i obrađene dokumentacije i uskladu stvarnog stanja s knjigovodstvenim.

Članak 17.

(1) Poslovne knjige HKSR vode se po načelu dvojnog knjigovodstva, a prema rasporedu računa iz računskog    plana za neprofitne organizacije.
(2) Poslovne knjige, knjigovodstvene isprave i financijski izvještaji vode se, odnosno sastavljaju, na hrvatskom jeziku i izražavaju u valutnoj jedinici koja se primjenjuje u Republici Hrvatskoj.  
(3) Poslovne knjige dvojnog knjigovodstva koje vodi HKSR jesu: dnevnik, glavna knjiga i pomoćne knjige. Dnevnik i glavnu knjigu vodi knjigovodstveni servis kojem su povjereni računovodstveni poslovi. 

(4) HKSR obvezno vodi sljedeće pomoćne knjige:

1. knjigu dugotrajne nefinancijske imovine,

2. knjigu kratkotrajne nefinancijske imovine,

3. knjigu financijske imovine i obveza,

4. knjigu (dnevnik) blagajne, 


5. evidenciju putnih naloga i korištenja službenih vozila.
Pomoćne knjige pod rednim brojem 1., 2., 3. vodi knjigovodstveni servis. Pomoćna knjiga pod rednim brojem 4. vodi se na mjestu nastanka poslovne promjene, a vodi je Tajnik Komore. Nakon zaključivanja dostavlja se na obradu u knjigovodstveni servis. Pomoćnu knjigu pod rednim brojem 5. vodi Tajnik Komore i čuva se u prostorijama HKSR.  

(5) Osim pomoćnih knjiga, HKSR vodi i posebne pomoćne evidencije i to:


1. evidenciju danih i primljenih jamstava i garancija,

2. knjigu ulaznih računa,

3. knjigu izlaznih računa te


4. ostale pomoćne evidencije prema posebnim propisima i svojim potrebama.

Pomoćne evidencije pod rednim projem 2. i 3. vodi knjigovodstveni servis, a na temelju dostavljenih knjigovodstvenih dokumenata. Pomoćne evidencije pod rednim brojem 1. i 4. vodi Tajnik Komore.

(6) Pomoćne knjige i posebne pomoćne evidencije ne moraju se voditi ukoliko nije bilo poslovnih promjena koje bi se evidentirale u pomoćne knjige i evidencije.

Članak 18.

(1) Poslovne knjige vode se za poslovnu godinu, koja je jednaka kalendarskoj godini. Otvaraju se na početku godine, a zaključuju na kraju poslovne godine.
(2) Poslovne knjige ispisuju se na papir i uvezuju u roku od 120 dana od isteka poslovne godine na koju se odnose.

(3) Predsjednik HKSR potpisuje ispisane i uvezane poslovne knjige.
(4) Poslovne knjige za tekuću godinu poslovanja nalaze se u knjigovodstvenom servisu. Nakon obrade dokumentacije, usklade podataka i sastavljanja godišnjih financijskih izvještaja dokumentacija se vraća u poslovne prostorije HKSR gdje se poslovne knjige i evidencije čuvaju u rokovima i na način propisan Zakonom. 
Popis imovine i obveza
Članak 19.
(1) HKSR će najmanje jednom i to na kraju svake poslovne godine popisati imovinu i obveze sa stanjem na datum bilance radi usklađenja knjigovodstvenog sa stvarnim stanjem. Osim obveznog godišnjeg popisa HKSR će popisati imovinu i obveze u slučajevima statusnih promjena, otvaranja stečajnog postupka ili pokretanja postupka likvidacije.

(2) Popis imovine i obveza obavlja povjerenstvo za popis koje imenuje Predsjednik HKSR.

(3) Predsjednik HKSR Odlukom utvrđuje datum popisa, rokove obavljanja popisa i dostavljanja izvještaja s priloženim popisnim listama.

(4) Podaci o popisu unose se pojedinačno u naturalnim, odnosno novčanim izrazima u popisne liste. Popisne liste jesu knjigovodstvene isprave čije vjerodostojnost potpisima potvrđuju članovi povjerenstva za popis.

(5) Nakon završetka popisa, povjerenstvo je obvezno sastaviti izvještaj na temelju popisnih lista i svojih     zapažanja i predati ga Predsjedniku HKSR, a najkasnije do 31. siječnja tekuće godine za prethodnu godinu.
Članak 20.
(1) Predsjednik HKSR na temelju izvještaja i priloženih popisnih liste te sukladno ovlastima koje proizlaze iz Statuta ili drugih najviših općih akata HKSR odlučuje o:

1. nadoknađivanju utvrđenih manjkova,
2. priznavanju i evidentiranju utvrđenih viškova,
3. otpisu nenaplativih i zastarjelih potraživanja i obveza,
4. rashodovanju imovine,
5. mjerama protiv osoba odgovornih za manjkove, oštećenja, neusklađenost knjigovodstvenog i stvarnog stanja i sl.

(2) Predsjednik HKSR popisnu dokumentaciju zajedno s odlukama o popisnim viškovima i manjkovima dostavlja u knjigovodstvo, a najkasnije do 15. veljače tekuće godine za prethodnu godinu, kako bi se osiguralo usklada stvarnog stanja sa knjigovodstvenim stanjem te osigurala točnost i istinitost godišnjih financijskih izvještaja. 
IV. NOVČANA SREDSTVA NA RAČUNIMA I U BLAGAJNI
Članak 21.
(1) HKSR je sukladno propisima otvorila transakcijski račun kod Hrvatske poštanske banke d.d. za obavljanje platnog prometa i to: 

Naziv banke: Hrvatska poštanska banka d.d.
Adresa banke: Jurišićeva 4, 10000 Zagreb
Broj računa: HR59 2390 0011 1005 72255
(2) HKSR u slučaju potrebe može otvoriti i dodatni račun za posebne namjene.  O otvaranju posebnog računa odlučuje Predsjednik HKSR.
Članak 22.
Ovlaštene osobe za raspolaganje sredstvima po računu HKSR su:

	Rb.
	Broj računa
	Ime i prezime
	Funkcija

	1.
	HR59 2390 0011 1005 72255
	Antun Ilijaš
	Zakonodavni predstavnik

	2.
	HR59 2390 0011 1005 72255
	Ines Furda
	Tajnik HKSR


Članak  23.
HKSR je prema ugovoru s bankom o on-line bankarstvu dobila 1 m-token za unos i autorizaciju koji se nalazi kod Tajnika HKSR.
Članak 24.

(1) HKSR posjeduje dvije Visa Business Electron kartice za bezgotovinsko plaćanje na prodajnim mjestima, te za podizanje gotovine. Osobe ovlaštene za uporabu su:

1.     Zakonodavni predstavnik, Antun Ilijaš, 

2. Tajnik HKSR, Ines Furda 

(2) HKSR ne posjeduje kreditne kartice.

Članak 25.
(1) HKSR će sva plaćanja i naplate u gotovom novcu voditi kroz za to organiziranu blagajnu. Knjiga blagajne je obavezna pomoćna poslovna knjiga. HKSR ima jednu glavnu blagajnu, a po potrebi može otvoriti i pomoćne blagajne za praćenje kretanja gotovine za sredstva posebnih namjena.

(2) Za svaku transakciju u knjizi blagajne potrebno je ispostaviti blagajničku ispravu - uplatnicu ili isplatnicu  koje moraju upućivati na vrstu poslovne promjene i njenu vrijednost. Ispostavljanju blagajničke isprave prethodi knjigovodstvena isprava ili nalog (gotovinski račun, nalog za službeni put i sl.).
(3) Izdane uplatnice i isplatnice se kronološki unose u Knjigu/Dnevnik blagajne. Knjiga blagajne periodično će se zaključivati ovisno o potrebama organizacije, a najčešće mjesečno pri čemu će u dnevniku biti naznačeno razdoblje na koje se odnosi. 

(4) Knjiga blagajne s pripadajućim ispravama (uplatnicama i isplatnicama te dokumentima za koje su uplatnice i isplatnice izdane) u prilogu predstavlja temeljnicu za knjiženje blagajne u financijsko knjigovodstvo i dostavljat će se u knjigovodstvo na vrijeme za unos podataka u poslovne knjige organizacije.
(5) Knjigu blagajne vodi Tajnik HKSR. Tajnik potpisuje blagajničke isprave i blagajnički dnevnik te svojim potpisom potvrđuje da se evidentiranje poslovnih transakcija u knjizi blagajne temelji na vjerodostojnim, istinitim, urednim i prethodno kontroliranim knjigovodstvenim ispravama. Isprava za knjiženje je uredna kada se iz nje nedvosmisleno može utvrditi mjesto i vrijeme njezina sastavljanja i njezin materijalni sadržaj, što znači narav, vrijednost i vrijeme nastanka poslovne promjene povodom koje je sastavljena. Vjerodostojna je isprava koja potpuno i istinito odražava nastali poslovni događaj.
(6) Sredstva iz blagajne se ne mogu isplatiti na temelju netočnih, neurednih ili nepotpunih popratnih isplatnih dokumenata. 

(7) Knjigu blagajne kontrolira Predsjednik HKSR koji svojim potpisom na blagajničkom dnevniku potvrđuje da je prekontrolirao provedene transakcije kroz blagajnu, te da iskazano zaključno stanje novca u blagajničkom dnevniku odgovara količini gotovog novca koji se nalazi u blagajni.

(8) Maksimalni iznos novca koji može preko noći ostati u blagajni, blagajnički limit/maksimum, utvrđuje se Odlukom o visini blagajničkog maksimuma koju donosi zakonodavni predstavnik, a imajući u vidu specifičnosti poslovanja i potrebe za gotovim novcem HKSR.
V. PUTNI TROŠKOVI
Članak 26.

Ovim Pravilnikom HKSR uređuje i način obračuna i isplate putnih troškova, izdavanja i odobravanja putnih naloga, visinu naknade za troškove službenih putovanja u zemlji i inozemstvu te uvjete za njihovu isplatu radnicima i osobama koje nisu radnici HKSR.

Članak 27.

(1) Radnikom/com HKSR smatra se osoba koja s HKSR ima sklopljen ugovor o radu na određeno ili neodređeno vrijeme.

(2) HKSR može, po nalogu zakonodavnog predstavnika, isplaćivati putne i druge troškove i osobama koje nisu radnici HKSR i to:

a) osobama koje je angažirala kao vanjske suradnike radi obavljanja poslova iz svog područja 
    djelovanja, 
b) osobama koje prisustvuju sastancima radnih tijela HKSR,
c) osobama koje prisustvuju stručnim skupovima i drugim edukacijama koje organizira HKSR,
d) volonterima.
Članak 28.

(1) Pod službenim putovanjem u zemlji podrazumijeva se putovanje iz mjesta prebivališta/uobičajenog boravišta radnika koji se upućuje na službeno putovanje u drugo mjesto (osim u mjesto u kojem ima prebivalište ili uobičajeno boravište), a udaljenosti najmanje 30 kilometara, radi obavljanja u nalogu za službeno putovanje određenih poslova, a u svezi s djelatnosti HKSR.

(2) Pod službenim putovanjem u inozemstvo podrazumijeva se putovanje radnika iz Republike Hrvatske u stranu državu, iz jedne strane države u drugu i iz jednog mjesta u drugo mjesto na području strane države, radi obavljanja u nalogu za službeno putovanje određenih poslova, a u svezi s djelatnosti HKSR.

(3) Službeni put može trajati najviše do 30 dana neprekidno.

Članak 29.
(1) Službeno putovanje obavlja se na temelju putnog naloga.
(2) Putni nalog otvara se minimalno tri (3), a maksimalno sedam (7) radnih dana prije odlaska na put.

(3) Putne naloge u sjedištu HKSR izdaje Tajnik, a potpisuje i odobrava predsjednik HKSR.

(4) Putne naloge u slučaju spriječenosti i/ili odsutnosti Tajnika ili Predsjednika HKSR (iznimno u posebnim 

     okolnostima poput bolovanja, korištenja godišnjeg odmora i sl.) izdaje i odobrava Zamjenik predsjednika.

(5) Prilikom odobravanja vrste prijevoza i smještaja navedenih u nalogu za službeno putovanje ovlaštene osobe 

     obvezne su rukoviditi se načelnom ekonomičnosti.

Članak 30.

Izdaci za službena putovanja (dnevnice, naknade prijevoznih troškova, naknade korištenja privatnog automobila u službene svrhe, troškovi noćenja i drugo) obračunavaju se na temelju urednog i vjerodostojnog putnog naloga i priloženih isprava kojima se dokazuju izdaci i drugi podaci navedeni na putnom nalogu.

Članak 31.

(1) Neovisno u kojem obliku se izdaje, putni nalog kao vjerodostojna isprava sadrži osobito slijedeće podatke:

- nadnevak izdavanja,
- ime i prezime osobe koja se upućuje na službeno putovanje,
- mjesto u koje osoba putuje,
- svrha putovanja,
- vrijeme trajanja putovanja,
- vrijeme kretanja na put,
- podatke o prijevoznom sredstvu kojim se putuje (ako se putuje automobilom potrebno je navesti marku i 

  registarsku oznaku automobila, početno i završno stanje brojila – kilometar/sat),
- vrijeme povratka s puta,
- potpis ovlaštene osobe,
- pečat,
- obračun troškova,
- likvidaciju obračuna,
-  te izvješće s puta.

(2) Uz putni nalog obvezno se prilažu isprave kojima se dokazuju nastali izdaci i to osobito: računi za cestarine, preslike ili potvrde putnih karata, računi za smještaj i drugo.
Članak 32.
Evidenciju o izdanim putnim nalozima za službena putovanja vodi Tajnik HKSR.  Evidencija treba sadržavati osnovne elemente putnog naloga, a to su: redni broj, datum izdavanja, prezime i ime osobe koja ide na službeno putovanje, radno mjesto (za zaposlene), odredište i vrsta prijevoznog sredstva, svrha službenog putovanja, datum polaska i povratka i vrijeme trajanja putovanja. Evidencija se vodi putem knjige službenih putovanja koja se nalazi kod Tajnika HKSR.

Troškovi prijevoza

Članak 33.

(1) Izdaci prijevoza nadoknađuju se isključivo uz predočenje karte ili računa prijevoznika, a to su:
- iznos cijene karte za prijevoz vlakom,
- iznos cijene karte za prijevoz brodom,
- iznos cijene karte za prijevoz autobusom,
- iznos cijene karte za prijevoz zrakoplovom, ekonomska klasa.
(2) Radnici i ostale osobe koje putuju po nalogu HKSR dužni su za službena putovanja odabrati najekonomičnija prijevozna sredstva. U iznimnim slučajevima, uz pisano odobrenje zakonodavnog predstavnika HKSR, dozvoljeno je korištenje više klase prijevoza. 
Članak 34.

(1) Iznimno, radnicima i ostalim osobama koje putuju po nalogu HKSR, može biti odobrena upotreba osobnog automobila u službene svrhe. U tom slučaju osobama se nadoknađuju troškovi maksimalno do visine neoporezivog iznosa utvrđenog poreznim pravilima RH, a na osnovi najkraće udaljenosti prema daljinaru Hrvatskog autokluba tj. za službena putovanja u inozemstvo po istom načelu koristi se daljinar ViaMichelin: Michelin route planner.
(2) Zakonodavni predstavnik može odlučiti da se za korištenje privatnog automobila u poslovne svrhe nadoknadi manji iznos od onog navedenog u stavku 1. ovog članka.
Članak 35.

(1) Naknada za korištenje autocesta, tunela, mostova i trajekata prilikom korištenja službenih i osobnih automobila priznaju se u obračunu putnih troškova u visini stvarno nastalih troškova koji se dokazuju odgovarajućim potvrdama o plaćenoj naknadi. 
(2) Troškovi korištenja taxi vozila na službenom putu priznaju se samo u slučaju korištenja zrakoplova i to za prijevoz osobe:

- iz sjedište HKSR ili prebivališta odnosno uobičajenog boravišta osobe do zračne luke, 

- za prijevoz osobe iz zračne luke do hotela i natrag,
- za prijevoz osobe iz zračne luke do sjedišta HKSR ili prebivališta uobičajenog boravišta osobe. 

(3) Ukoliko u slučaju navedenom pod stavkom 2. ovog članka postoji organiziran povoljniji oblik javnog prijevoza tada bi osoba trebala odabrati najekonomičniji način prijevoza.

(4) Zakonodavni predstavnik će prilikom odobravanja naloga za putovanje i mogućnosti korištenja taxi prijevoza uzeti u obzir:  

- dostupnost javnog prijevoza do i od zračne luke,
- sigurnost korištenja javnog prijevoza u mjestu boravka,
- udaljenost smještajnih objekata od zračne luke,
- vrijeme putovanja (dan/noć) te

- ekonomičnost izbora.
(5) Troškovi taxi vozila iz stavka 2. ovog članka priznavat će se samo uz putni nalog, a na temelju urednih i vjerodostojnih računa taxi prijevoznika.
Članak 36.

(1) Dnevnice za službena putovanja u zemlji i inozemstvu jesu naknade za pokriće izdataka prehrane, pića i prijevoza u mjestu u koje je radnik/osoba upućena na službeno putovanje.

(2) Ukoliko zakonodavni predstavnik za službeno putovanje u zemlji odobri isplatu dnevnica, osobe imaju pravo  na neoporezivi iznos dnevnice  utvrđen poreznim propisima Republike Hrvatske.

(3) Ukoliko zakonodavni predstavnik za službeno putovanje u inozemstvo odobri isplatu dnevnica, osobe imaju 
pravo na iznos utvrđen propisima koji uređuju izdatke za službena putovanja u inozemstvo za korisnike koji se financiraju iz sredstava državnog  proračuna. 

(4) Zakonodavni predstavnik može odlučiti o isplati i manjeg iznosa od onog neoporezivog predviđenog poreznim propisima Republike Hrvatske ili utvrđenog Odlukom o visini dnevnica za službeno putovanje u inozemstvo za korisnike koji se financiraju iz sredstava državnog proračuna, ukoliko situacija i raspoloživa sredstva HKSR tako zahtijevaju.

(5) Dnevnice za službena putovanja u inozemstvo isplaćivat će se pod uvjetima utvrđenim propisima koji uređuju službena  putovanja u inozemstvo koji se korisnicima državnog  proračuna priznaju u materijalne troškove. 

(6) Ako je na službenom putovanju u inozemstvu osigurana prehrana (ručak i/ili večera), neoporeziva dnevnica se umanjuje za 80%.  

(7) Broj dnevnica za službeno putovanje u zemlji utvrđuje se prema formuli: 

      BROJ DNEVNICA = broj sati na putu / 24 = broj dana + ostatak sati

      Ukoliko je ostatak sati manji od 8 h -> broj dnevnica jednak je broju dana

      Ukoliko je ostatak sati veći od 8, a manji od 12 sati -> broj dnevnica je „broj dana“ + ½ dnevnice

      Ukoliko je ostatak sati veći od 12 -> broj dnevnica jednak je „broju dana“ + 1 cijela dnevnica
(8) Broj dnevnica, a dobiven prema formuli iz stavka 3 množi se s jediničnom cijenom 1 dnevnice, odnosno:

- ako je na službenom putovanju osiguran jedan obrok (ručak ili večera), neoporeziv iznos dnevnice u   

  zemlji umanjuje se za 30%, neovisno o stvarno plaćenom iznosu obroka,
- ako su tijekom službenog putovanja u zemlji osigurana oba obroka, tj. ako su osigurani i ručak i   

  večera, iznos neoporezive dnevnice koji se isplaćuje umanjuje se za 60%.

(9) Ukoliko je na računu od hotela ili drugog smještaja naveden doručak to se neće smatrati osiguranim jednim obrokom pa osoba i dalje ima pravo na punu dnevnicu.

Članak 37.
(1) Kad se za prijevoz na službenom putovanju u zemlji koristi vlak, autobus, brod ili zrakoplov, kao vrijeme polaska uzima se vrijeme polaska vlaka, autobusa (uključivo autobusa do zračne luke), broda ili zrakoplova.

(2) Kao vrijeme dolaska u mjesto rada uzima se vrijeme dolaska vlaka i autobusa (uključivo autobusa iz zračne luke) na stanicu, broda u brodsku luku, odnosno zrakoplova u zračnu luku.

(3) Ukoliko se na službenom putovanju moraju kombinirati dva ili više prijevoznih sredstava (vlak + brod, autobus + zrakoplov, autobus + brod i sl.) tada vrijedi pravilo:


- za vrijeme odlaska uzima se vrijeme odlaska prvog prijevoznog sredstva,

- za vrijeme dolaska uzima se vrijeme dolaska zadnjeg korištenog prijevoznog sredstva.
(4) Kada se na službenom putovanju koristi automobil, kao vrijeme polaska uzima se vrijeme odlaska iz sjedišta HKSR ili prebivališta/uobičajenog boravišta osobe upućene na put, a kao vrijeme završetka službenog puta uzima se vrijeme dolaska u sjedišta HKSR ili u prebivališta/uobičajenog boravišta osobe upućene na put. 

(5) Vrijeme odlaska/dolaska iz stavka 3. ovog članka ne može biti duže od jedan sat prema potvrdi ulaska/izlaska s autoceste ukoliko se koristi autocesta.

Članak 38.
(1) Dnevnica za službeno putovanje u inozemstvo, obračunava se od trenutka prelaska granice Republike Hrvatske, do trenutka povratka na granicu Republike Hrvatske. Ako se za službeno putovanje u inozemstvo koristi zrakoplov, dnevnica za službeno putovanje u inozemstvo se obračunava od trenutka uzlijetanja zrakoplova s posljednje zračne luke u Republici Hrvatskoj do slijetanja zrakoplova u prvu zračnu luku u Republici Hrvatskoj.

(2) Ako se za službeno putovanje u inozemstvo koristi brod, dnevnica za službeno putovanje u inozemstvo se obračunava od trenutka polaska broda iz posljednjeg pristaništa u Republici Hrvatskoj do trenutka povratka broda u prvo pristanište u Rebublici Hrvatskoj.

Članak 39.

(1) U slučaju privatnog boravka koje prethodi službenom putovanju, odnosno koje slijedi nakon službenog putovanja u mjestu u koje je osoba upućena na službeno putovanje, nije moguća naknada troškova smještaja i isplata dnevnica za vrijeme koje je provedeno u privatne svrhe.
(2) U ovom slučaju HKSR može osobi upućenoj na službeno putovanje podmiriti trošak prijevoza od mjesta prebivališta odnosno boravišta do mjesta službenog putovanja i/ili troškove povratka.
(3) U slučaju da osoba upućena na službeno putovanje ne kreće na službeno putovanje iz mjesta svog prebivališta odnosno boravišta, dnevnica se računa od trenutka početka svrhe službenog putovanja odnosno do trenutka završetka svrhe službenog putovanja.

Članak 40.

Osobi na službenom putovanju koja zbog bolesti bude hospitalizirana, pripada za to vrijeme 30% dnevnice.

Članak 41.

(1) Naknada troškova smještaja priznaje se u visini plaćenog računa za smještaj.

(2) HKSR će podmiriti troškove smještaja u objektima kategorije do 4 zvjezdice.

(3) HKSR može odlukom zakonodavnog predstavnika podmiriti troškove smještaja i u objektima viših kategorija ukoliko to situacija zahtjeva ili u mjestu službenog puta ne postoji objekt niže kategorije.

(4) Za službena putovanja na domaće i međunarodne skupove na kojima organizator, odnosno domaćin određuje uvjete smještaja, troškovi smještaja obračunavaju se na osnovi računa objekta neovisno o kategoriji, a u visini stvarno nastalih troškova.
Članak 42.
Ukoliko HKSR provodi određeni program ili projekt, a u okviru svoje djelatnosti, za koje donator sredstava ili provedbeno tijelo zahtjeva poštivanje posebnih procedure za isplatu putnih troškova poštivat će se propisane 

procedure i iznosi.

Članak 43.
(1) Osoba upućena na službeno putovanje dužna je podnijeti putni nalog uz pripadajuću vjerodostojnu dokumentaciju Tajniku HKSR u roku od 7 dana od dana završetka službenog putovanja.

(2) Po primitku potpisanog i ovjerenog putnog naloga uz pripadajuću urednu dokumentaciju, Tajnik vrši 

obračun putnih troškova po putnom nalogu.

(3)Putni nalog za službeno putovanje u inozemstvo obračunava se po srednjem tečaju HNB na dan obračuna 

putnog naloga. Ukoliko HNB nema utvrđen službeni tečaj za valutu države u koju je osoba upućena na službeno putovanje, za obračun i priznavanje troškova uz putni nalog osoba upućena na službeno putovanje mora priložiti pisani dokaz o tečaju nacionalne valute te države odnosno valutu u kojoj je utvrđena dnevnica za tu državu.

(4) Obračun putnog naloga potpisuju:


- PODNOSITELJ RAČUNA - osoba koja je putovala – koja svojim potpisom potvrđuje istinitost podataka i 

                  prijavljenih troškova navedenih u putnom nalogu,

- OVLAŠTENA OSOBA/LIKVIDAROT – Predsjednik HKSR – koja svojim potpisom ovjerava da je službeno 
                  putovanje obavljeno te da se priznaju troškovi navedeni u obračunu putnog naloga, 

- TAJNIK HKSR – koji svojim potpisom potvrđuje ispravnost obračunatih troškova, prisutnost svih 

                  potrebnih priloga/računa, te isti isplaćuje.
(5) Obrazac putnog naloga osobe mogu dobiti kod Tajnika HKSR.   

Članak 44.

(1) Pravo na predujam prije polaska na službeno putovanje imaju samo zaposlene osobe/radnici HKSR.
(2) Predujam se isplaćuje radniku u gotovini iz blagajne ili u korist njegovog tekućeg računa ako to radniku 

odgovara, a sve sukladno propisima Republike Hrvatske.

(3) Odobrenje i isplatu predujma za službeni put radniku, potvrđuju potpisom na blagajničkoj isplatnici 

zakonodavni predstavnik ili Tajnik HKSR.

(4) Primitak predujma potvrđuje radnik potpisom na blagajničkoj isplatnici.

(5) Pod neutrošenim predujmom u smilu ovog Pravilnika podrazumijeva se dug radnika prema HKSR nastao 

temeljem razlike više isplaćenog predujma u odnosu na obračun putnih troškova u putnom nalogu. Povrat neutrošenog predujma vrši se uplatom gotovine u blagajnu HKSR.

(6) Pri povratu predujma u blagajnu potrebno je voditi računa o dozvoljenom blagajničkom maksimumu HKSR.
(7) Povrat neutrošenog predujma radnik je dužan položiti u blagajnu HKSR najkasnije u roku od 15 dana od dana završetka puta. HKSR će u istom roku isplatiti razliku po obračunu ukoliko radniku to pripada po konačnom obračunu putnog naloga.

VI. ZAPOSLENICI

Članak 45.

Prava i obveze radnika/ca zaposlenih u HKSR, uvjete rada, plaće, organizaciju rada, postupke i mjere za zaštitu dostojanstva radnika te mjere zaštite od diskriminacije, kao i druga pitanja važna za radnike zaposlene u HKSR, ako ta pitanja nisu riješena Zakonom o radu koji obvezuje Poslodavca, uredit će se Pravilnikom o uredu HKSR.
VII. NABAVA OPREME, ROBA, RADOVA I USLUGA

Članak 46.
(1) Procedura za nabavu roba, radova i usluga do 200.000 kn propisana je posebnim Aktom o bagatelnoj nabavi kojeg donosi Skupština HKSR. 
(2) Ako Donator ili Provedbeno tijelo zahtjeva poštivanje posebne procedure za nabavu roba, radova i usluga, poštivat će se propisana procedura.

(3) Prije narudžbe/kupovine, potrebno je provjeriti jesu li proračunom osigurana sredstva za pokrivanje tog troška.

(4) Odgovorne osobe za zaprimanje robe/izvođenje radova/izvršenje usluga jesu zakonodavni predstavnik, Tajnik, voditelj projekta. Pri zaprimanju robe/završetku radova/izvršenju usluga uspoređuju odgovaraju li naručenom/ugovorenom, vrše matematičku i podatkovnu kontrolu računa te pripremaju račun za plaćanje. 

(5) Račune i ostale računovodstvene isprave, nakon formalne, matematičke  i suštinske kontrole, koju provodi Tajnik, likvidira, odnosno svojim potpisom ovjerava zakonodavni predstavnik koji potpisuje račun te ga time odobrava za plaćanje.

(6) U slučaju projektnih troškova uz Tajnika i zakonodavnog predstavnika HKSR račun potpisuje i voditelj projekta te na njega upisuje naziv projekta i šifru iz proračuna na koji se trošak odnosi. 

(7) Na isti način se odobravaju plaćanja računa, honorara i sl., odnosno isplata sredstava iz blagajne. 

(8) Plaćanje izvršavaju osobe ovlaštene za korištenje internetskog bankarstva HKSR.

Plaćanje se vrši putem internetskog bankarstva ili u poslovnicama banke.
(9) Račun je moguće platiti i gotovinom u poslovnom prostoru gospodarskog subjekta te za njega zatražiti predujam ili refundiranje iz blagajne što odobrava Tajnik, ali se mora voditi računa da iznos gotovinskog računa može biti  maksimalno do  5.000,00 kn .

Članak 47.
(1) Predujam za nabavu roba i/ili usluga može se isplatiti ako su osigurana sredstva za nabavu, ako postoji pisana ponuda ili je tako ugovoreno ugovorom o nabavi robe/izvođenju radova/izvršenju usluga ili ugovorom o djelu/autorskom ugovoru i sl.
(2) Isplatu predujma mora odobriti zakonodavni predstavnik potpisom na knjigovodstvenoj ispravi.
(3) Isplatu predujma za iznose veće od 100.000 kn mora odobriti Upravni odbor. 
(4) Isplatu predujma za inose veće od 200.000 kn mora odobriti Skupština.

(3) Predujam iz blagajne može se isplatiti samo radnicima HKSR za potrebe službenog putovanja, nabave roba, izvršenje radova i usluga isključivo temeljem ovjerenog putnog naloga sa točnim izračunom broja dana službenog putovanja i planiranih odobrenih troškova putovanja. 
(4) U roku od 7 dana od povrata sa službenog putovanja  potrebno je obračunati troškove putovanja, obračun predati Tajniku na obradu i ovjeru, a zaprimljeni predujam potrebno je vratiti najkasnije 15 dana od završetka putovanja. U slučaju isplate predujma za robu ili usluge, predujam se mora vratiti odnosno pravdati sa računom najkasnije u roku od 7 dana, odnosno 7 dana od plaćenog računa.

VIII. NADZOR
Članak 48.
Nadzor nad materijalno-financijskim poslovanjem HKSR u skladu sa Statutom i Zakonom o financijskom poslovanju i računovodstvu neprofitnih organizacija obavlja Nadzorni odbor koji je dužan najmanje jednom godišnje pregledati cjelokupno materijalno-financijsko poslovanje HKSR i o rezultatima svojih nalaza izvijestiti Skupštinu. Prilikom svog pregleda Nadzorni odbor dužan je utvrditi materijalno-financijsku zakonitost poslovanja HKSR.
IX. PRIJELAZNE I ZAVRŠNE ODREBE
Članak 49.
Ovaj Pravilnik na prijedlog Upravnog odbora donosi Skupština Hrvatske komore socijalnih radnika. Izmjene i dopune ovog Pravilnika donose se na istovjetan način na koji je Pravilnik donesen. 
Članak 50.
Ovaj Pravilnik stupa na snagu osmog dana od dana objave na oglasnoj ploči HKSR. 
KLASA: 012-02/21-01/02
URBROJ: 539/02-21-3

Zagreb, 23. kolovoz 2021. godine

Predsjednik Hrvatske komore socijalnih radnika
mr. sc. Antun Ilijaš, diplomirani socijalni radnik, v. r.
                   
Ovaj Pravilnik objavljen je na Oglasnoj ploči Hrvatske komore socijalnih radnika 20. rujna 2021. godine, te je stupio na snagu 20. rujna 2021. godine.
Predsjednik Hrvatske komore socijalnih radnika
mr. sc. Antun Ilijaš, diplomirani socijalni radnik, v. r.

